Tre døde og seks savnet etter gruveulykke på Filippinene
Kraftig monsun-regn er trolig årsaken til at gruven kollapset, skriver Reuters. Gruvearbeiderne var i ferd med å drenere bort store mengder overflatevann da sidene på gruva brøt sammen fredag. Ni mennesker var til stede da kollapsen skjedde, og minst tre ble begravd i raset. De resterende seks er antatt omkomne. – Vi har funnet tre av dem og leter etter de seks øvrige, sier guvernøren i området, Rhodora Cadiao. Den åpne gruven ligger på en avsidesliggende øy, fire timers båttur fra øya Panay. Fem arbeidere omkom i en tilsvarende ulykke i den samme gruven i 2013. – De skulle ha tatt sine forholdsregler. Dette skal etterforskes. Jeg håper at entreprenøren ikke har vært uaktsom, sier Cadiao. (NTB/VG)
Tre gruvearbeidere er funnet omkommet og ytterligere seks er savnet og har trolig mistet livet i en ulykke i en kullgruve på Filippinene.